पाएं अपने शहर की ताज़ा ख़बरें और फ्री ई-पेपरडाउनलोड करें
पटियाला में पुलिस ने शनिवार को पंजाबी फिल्म कलाकार गिप्पी ग्रेवाल समेत 7 लोगों को गिरफ्तार किया है। मामला कोरोना सेफ्टी प्रोटोकॉल का है। पुलिस के अनुसार गिप्पी वीकेंड लॉकडाउन के दौरान शूटिंग कर रहे थे। पूछ-पड़ताल में क्रू के पास शूटिंग के लिए कोई परमिशन भी नहीं मिली। बता दें कि बीते चार दिन में यह दूसरा ऐसा मामला है। इससे पहले लुधियाना में पुलिस ने जिम्मी शेरगिल समेत 4 को गिरफ्तार किया था।
राजपुरा के DSP गुरविंदर सिंह ने बताया कि गिप्पी ग्रेवाल द्वारा गांव कराला के खेतों में फिल्म की शूटिंग कर रहे थे। शनिवार सुबह करीब 11 बजे थाना बनूड़ पुलिस को सूचना मिली कि शूटिंग स्थल पर 100 के लगभग लोग मौजूद हैं। SI बलविंदर सिंह अपनी टीम साथ मौके पर पहुंचे तो भगदड़ मच गई। काफी लोग तो इधर-उधर भाग गए। पुलिस ने मौके पर मौजूद गिप्पी ग्रेवाल से फिल्म की शूटिंग के लिए संबंधित अधिकारी द्वारा ली जाने वाली मंजूरी के कागजात दिखाने को कहा तो वह कहने लगे कि उन्होंने अप्लाई किया हुआ है] लेकिन अभी मंजूरी मिली नहीं थी। साथ ही गिप्पी ने कहा कि शूटिंग खत्म हो चुकी है, बस आज आखिरी दिन है।
इसके चलते पुलिस ने गिप्पी ग्रेवाल समेत फिल्म की टीम के सात सदस्यों को गिरफ्तार कर लिया। इनके खिलाफ IPC की धारा 188, डिजास्टर मैनेजमेंट एक्ट 2005 की धारा 51 और एपिडेमिक डिजीजीस एक्ट 1897 की धारा 3 के तहत केस दर्ज कर लिया है। DSP ने कहा कि कोविड गाइडलाइंस का उल्लंघन करके इतने लोगों को इकट्ठा करना वैसे ही अपराध है। ऊपर से गिप्पी के पास अगर शूटिंग की मंजूरी होती भी तो भी यह लॉकडाउन में प्रभावी नहीं थी। शूटिंग के लिए जिस जगह का इस्तेमाल हो रहा था, उसके मालिक के खिलाफ भी कार्रवाई होगी। इस बारे में पता लगाया जा रहा है।
पहली नहीं है यह घटना
उधर, यह भी खास बात है कि कोरोना सेफ्टी प्रोटोकॉल तोड़ने की यह शर्मनाक घटना पहली नहीं है। इससे पहले 28 अप्रैल की रात को लुधियाना में भी इसी तरह के आरोप में एक और कलाकार जिम्मी शेरगिल को भी 3 साथियों के साथ गिरफ्तार किया गया था। हालांकि पुलिस ने इन सभी को जमानत पर रिहा भी कर दिया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn